Gjöf til Læknafélags Íslands . 60 árgangar af Læknablaðinu Á dögunum kom Gunnlaugur Snædal læknir og fyrrverandi formaður Læknafélags Reykjavíkur og stjórnarmaður í Læknafélagi Íslands færandi hendi í Hlíðasmára 8 . Hann hafði meðferðis 60 árganga af Læknablaðinu , fagurlega innbundna , og afhenti þá LÍ að gjöf . Þarna er um að ræða alla árganga frá því blaðið hóf göngu sína árið 1915 fram til 1974 . Sigurbjörn Sveinsson formaður LÍ veitti gjöfinni viðtöku og þakkaði fyrir hana . Bað hann Gunnlaug síðan að aðstoða sig við að stimpla fyrsta árganginn með sérstökum stimpli sem hann hafði látið útbúa og merkja það þannig bæði gefanda og þiggjanda . Með Gunnlaugi í för voru tveir synir hans , Jón og Kristján , og einnig sonardóttirin Jóhanna Kristjánsdóttir .